**Klanjanje 9.5.2025.**

**Pjesma:** *Klanjam Ti se smjerno*

**UVOD**

Gospodine Isuse Ti si rekao: “Ja sam s Vama do svršetka svijeta”. Mi vjerujemo da se ove Tvoje riječi na poseban način odnose na Tvoju skrivenu prisutnost u Presvetom Oltarskom Sakramentu. Na Tvoju prisutnost koja proizlazi iz Euharistije u kojoj snagom Duha Svetoga kruh na oltaru postaje Tvoje Tijelo, i vino, Tvoja Presveta Krv. Vođeni vjerom želimo Ti odati svoje poštovanje i zahvalnost za Tvoju prisutnost među nama. Pomozi nam svojim Svetim Duhom, da Ti možemo iskazati dužnu hvalu i poklonstvo u ovom činu našeg klanjanja.

***Iz pouka Majke Utemeljiteljice***

U mističnoj misi našeg života, poslije našeg posvećenja na dan svetog Zavjetovanja, koji je drugi dio, slijedi SJEDINJENJE to je treći dio naše mise; Sveta PRIČEST koja mora biti vječna, vječna veza s Kristom našom Propetom Ljubavi, koja se nastavlja od ovog prolaznog života u Vječnost. To je svrha našeg Redovničkog života; vječna veza s Kristom i po Njemu s Ocem i Duhom Svetim. Bez ovoga što bi bio naš Redovnički život? Kao Zaručnik bez Zaručnice, tijelo bez života, lađa bez kormilara i kapetana, oganj bez svjetlosti.

Cilj svete mise jest Pričest. Cijeli život Kristov ima za svrhu sjedinjenje s nama, On nas je preporodio po Duhu Svetomu u svetom Krštenju, otkupio nas je svojom Neprocijenjenom Krvlju. Tako i ova naša misa žrtva našeg života, ima za cilj jedinstvo s Kristom, koje se nastavlja u drugom životu i traje za cijelu Vječnost u blaženoj ljubavi, u beskrajnom blaženstvu u neizmjernom moru ljubavi. U čemu se sastoji naše sjedinjenje s Kristom u ovom životu? Sveta Pričest hoće reći sjedinjenje s Kristom, a sjedinjenje znači: biti kao jedan; znači, da moramo ljubiti ono što ljubi Krist, što On hoće, da hoćemo i mi, da vršimo Njegovu Volju; Njegova bol da bude naša bol; da On radi u nama a mi u Njemu i za Njega, za spasenje duša za utjehu svima koji nas okružuju; da naš život po milosti bude sličan Njegovom životu. Na primjer On je ljubio siromahe, trpeće, ponizne, prosti narod, rad, samozataju; Njegov život je bio neprekidna žrtva i molba za spasenje svijeta. Ali Njegova Ljubav uvijek živi i djeluje. On nastavlja svoju misiju ljubavi po izabranim dušama. Zato naš život, duša, srce i sve naše biće treba da budu po našem posvećenju odjek Kristovog života, žarka peć, plamen ljubavi. Kada se u svetoj Misi svakog dana sjedinjujemo s Kristom i po Njemu s Presvetim Trojstvom, i kada ojačane i okrijepljene u jedinstvu s Njim nastavimo svoj rad, svoju službu, svoju misiju, mi tada ostvarujemo čin žrtve, mističnu misu našega života.

**Pjesma:** *Ja sam s vama*

**EVANĐELJE** (Iv 6, 52-59)

Židovi se nato među sobom prepirahu: “Kako nam ovaj može dati tijelo svoje za jelo?” Reče im stoga Isus: “Zaista, zaista, kažem vam: ako ne jedete tijela Sina Čovječjega i ne pijete krvi njegove, nemate života u sebi! Tko blaguje tijelo moje i pije krv moju, ima život vječni; i ja ću ga uskrisiti u posljednji dan. Tijelo je moje jelo istinsko, krv je moja piće istinsko. Tko jede moje tijelo i pije moju krv, u meni ostaje i ja u njemu. Kao što je mene poslao živi Otac i ja živim po Ocu, tako i onaj koji mene blaguje živjet će po meni. Ovo je kruh koji je s neba sišao, ne kao onaj koji jedoše očevi i pomriješe. Tko jede ovaj kruh, živjet će uvijeke.” To reče Isus naučavajući u sinagogi u Kafarnaumu.

**RAZMATRANJE:**

Isuse, i mi se znamo pitati kako nam možeš dati svoje tijelo za jelo? A Ti - i nama ovdje sabranima - jednostavno odgovaraš: Zato što vas ljubim! Ti si nas, Isuse, htio od majčine utrobe. Ti si nas sazdao i htio si da postojimo. Stvoreni smo po planu Tvoje ljubavi. Ti si u naše biće usadio potrebu za jelom i pićem. No još više potrebni smo ljubavi. Ti nam Isuse u svojoj ljubavi daješ samoga sebe. Utjelovio si se i postao čovjekom da bi nam bio blizu na nama dohvatljiv način. Darovao si nam svoje vrijeme, posvetio svoj život. A kad je došao čas, predao si svoj život za svakoga od nas. Svojim uskrsnućem i uzašašćem k Ocu obdario si nas vječnim životom. Ali nas nisi ostavio bez svoje prisutnosti na našem putu kroz ovu suznu dolinu; ostao si i dalje s nama u čudesnom otajstvu Euharistije. To otajstvo Euharistije je čudesna hrana tvoje ljubavi - to si Ti Isuse za nas. Oprosti Isuse našu sljepoću i našu nezahvalnost. U svojoj ljubavi išao si do kraja. Zato i nama sada ovdje sabranima ponavljaš:

*“Zaista, zaista, kažem vam: ako ne jedete tijela* *Sina Čovječjega i ne pijete krvi njegove, nemate života* *u sebi! Tko blaguje tijelo moje i pije krv moju, ima život vječni; i ja ću ga uskrisiti u posljednji dan. Tijelo je moje jelo istinsko, krv je moja piće istinsko. Tko jede moje tijelo i pije moju krv, u meni ostaje i ja u njemu”.*

Hranimo sada svoju dušu, svoj život tom istinom: Isus je za nas sebe dao, da bismo mi život imali, ne bilo kakav život, nego život vječni. Evo ga i sada je tu s nama i za nas i to u otajstvu Presvetog sakramenta. O kako ta njegova prisutnost hrani našu dušu, naš život. Zar nije to naša najdublja čežnja? Zar nismo uvijek željeli osjetiti da je netko u potpunosti nama na raspolaganju? Nije li izvor mnogih naših razočaranja upravo iskustvo da je ljudska ljubav ograničena i da se može iscrpsti. Ovdje smo na izvoru ljubavi koja nikada neće prestati. Čak i onda kada smo duboko poniženi, ljuti na sebe, kada pomislimo da nismo vrijedni ničije, a još najmanje Božje ljubavi. A Ti nam Isuse neprestano objavljuješ i govoriš: Ja te ljubim! Jamčiš nam: Jednom darovano tijelo i prolivena krv ostaju trajan dar Tvoje ljubavi za svakoga od nas. Nauči nas, Isuse, i po ovom susretu još većom i življom vjerom primati Tebe i blagovati Tebe.

**Pjesma:** *O hostijo spasonosna*

**ZAVRŠNA MOLITVA:**

Isuse, zahvaljujem ti za ove svete trenutke kad mogu biti na koljenima uz tebe, kad mogu tebi govoriti, tebe gledati i biti s tobom. Neka Tvoja riječ u meni odjekne, nek iz mene otjera svaku sumnju, svaku nevjeru, svaku tjeskobu i brigu, pa nek me oduševi, da najprije tražim Tebe u presvetoj Euharistiji. Učini me potpuno svojim. Tebi je to moguće, ja vjerujem. Hvala ti što si nam poslao Mariju, Majku, Učiteljicu i Kraljicu mira. Hvala Ti što joj dopuštaš da me toliko puta poziva da Ti se otvorim, predam, da Ti dadnem prvo mjesto u svom životu. Želim s njome slušati i slijediti Tvoje riječi. U njezinu si životu imao uvijek prvo mjesto. Ona Ti je dala svoje srce kad je rekla: „*Evo me, Gospodine, neka bude Tvoja volja*!“ Bože, neka mi bude po Tvojoj volji!

**Divnoj Dakle**

**Blagoslovljen budi Bog**

**Pjesma:** *Propetog Isusa*